wannaphong/clean_thaiwikipedia huggingface dataset:
# เบน พาร์กินสัน (นักฟุตบอล)
เบน พาร์กินสัน (เกิด 10 มีนาคม 2005) เป็นนักฟุตบอลอาชีพชาวอังกฤษ ปัจจุบันเล่นในตำแหน่งกองหน้าให้กับนิวคาสเซิลยูไนเต็ด

 อาชีพ 
 นิวคาสเซิลยูไนเต็ด 
พาร์กินสันเข้าร่วมสถาบันของสโมสรเมื่ออายุ 7 ขวบ เขาประเดิมสนามให้กับสโมสรในเกมพรีเมียร์ลีกที่ออกไปพ่าย สโมสรฟุตบอลบอร์นมัท 0–2 เมื่อวันที่ 11 พฤศจิกายน 2023
# มาซาโตะ ซางาวะ
มาซาโตะ ซางาวะ  เป็นนักวิทยาศาสตร์และนักธุรกิจชาวญี่ปุ่นผู้คิดค้นแม่เหล็กนีโอดิเมียมถาวร (NdFeB) ชนิดเผาผนึก ซางาวะได้รับรางวัลญี่ปุ่นและเหรียญไอทริปเพิลอีสำหรับเทคโนโลยีด้านสิ่งแวดล้อมและความปลอดภัยจากผลงานประดิษฐ์ของเขา

 อาชีพ 
ซางาวะเริ่มประดิษฐ์และพัฒนาแม่เหล็ก NdFeB ชนิดเผาผนึกตั้งแต่ทำงานในฟูจิตสึแลบอราทอรีส์ ซึ่งเป็นหน่วยวิจัยของบริษัทฟูจิตสึก่อนจะลาออกใน ค.ศ. 1981 เนื่องจากไม่ได้รับการสนับสนุนจากหัวหน้าของเขาในการพัฒนาแม่เหล็กชนิดใหม่ ก่อนจะเข้าทำงานที่ซูมิโตโมะสเปเชียลเมทัลส์และพัฒนาแม่เหล็กชนิดใหม่ต่อไป ซางาวะนำเสนอผลงานการประดิษฐ์แม่เหล็กชนิดใหม่นี้ในงานประชุมวิชาการ Magnetism and Magnetic Materials Conference ที่พิตต์สเบิร์ก รัฐเพนซิลเวเนียเมื่อเดือนพฤศจิกายน ค.ศ. 1983 ในช่วงเดียวกันนั้น จอห์น โครตจากเจเนรัลมอเตอร์ก็ค้นพบสารประกอบ Nd2Fe14B ได้เช่นเดียวกัน

ใน ค.ศ. 1988 ซางาวะก่อตั้งบริษัทอินเตอร์เมทัลลิกส์ซึ่งเป็นบริษัทสำหรับวิจัยและพัฒนาแม่เหล็กนีโอดิเมียม ซางาวะมีผลงานสิทธิบัตรด้านการพัฒนาแม่เหล็กนีโอดิเมียมกว่า 60 ฉบับ ใน ค.ศ. 2022 เขาได้รับรางวัลสมเด็จพระราชินีนาถเอลิซาเบธด้านวิศวกรรมเพื่อเป็นเกียรติแก่เขาในการค้นพบและพัฒนาแม่เหล็กนีโอดิเมียม-เหล็ก-โบรอน (NdFeB) และต่อยอดในเชิงพาณิชย์ให้แพร่หลายทั่วโลก
 
thumb|right|thumbtime=6|ดร. ซางาวะสาธิตว่าแม่เหล็กนีโอดิเมียม 1 กรัมสามารถยกขวดน้ำที่มีน้ำหนักราวสองกิโลกรัมให้ลอยขึ้นได้

 รางวัลสำคัญ 
1986 - รางวัลเจมส์ ซี. แมกกรอดดีสำหรับวัสดุชนิดใหม่
1990 - รางวัลอาซาฮิ
2012 - รางวัลญี่ปุ่น
2016 - รางวัลนางาโมริ大同特殊鋼株式会社プレスリリース　佐川眞人顧問が「NIMS Award 2018」を受賞しました 2018年8月25日閲覧
2018 - รางวัลสถาบันวัสดุศาสตร์แห่งประเทศญี่ปุ่น
2022 - เหรียญไอทริปเพิลอีสำหรับเทคโนโลยีด้านสิ่งแวดล้อมและความปลอดภัย 
2022 - รางวัลสมเด็จพระราชินีนาถเอลิซาเบธด้านวิศวกรรม
# ท่าอากาศยานโคตมพุทธะ
ท่าอากาศยานนานาชาติโคตมพุทธะ ) หรือ สนามบินไภรหวา เป็นท่าอากาศยานนานาชาติในสิทธารถนคร (หรือชื่อเดิม ไภรหวา) ท่าอากาศยานให้บริการรัฐลุมพินีของประเทศเนปาล โดยเฉพาะนครลุมพินี และเขตนครพูตวาล﹣สิทธารถนคร นับตั้งแต่ปี 2022 ท่าอากาศยานนี้เป็นท่าอากาศยานนานาชาติของเนปาลเป็นแห่งที่สอง หลังมีการเริ่มบินระหว่างปลายทางในต่างประเทศเป็นครั้งแรก

 ประวัติ 
ท่าอากาศยานเปิดในปี 1958 เพื่อให้บริการเที่ยวบินในประเทศระหว่างรัฐลุมพินีกับกาฐมาณฑุ อยู่ภายใต้การบริหารงานขององค์การการบินพลเรือนเนปาล ในปี 1985 ท่าอากาศยานเป็นหนึ่งในสถานที่ที่ถูกวางระเบิดwebindia123. Indian freedom fighters behind Nepal revolution? Dangol, Sanu Bhai. The Palace in Nepalese Politics: With Special Reference to the Politics of 1951 to 1990. Kathmandu: Ratna Pustak Bhandar, 1999. pp. 128-129 ในปี 1977 ได้มีการเปลี่ยนชื่อจากสนามบินไภรหวา เป็น สนามบินโคตมพุทธะ โดยใช้พระนามของพระโคตมพุทธเจ้า ซึ่งประสูติที่ลุมพินีที่ตั้งอยู่ติดกันกับไภรหวา

เริ่มมีการวางแผนพัฒนาสนามบินนี้ให้มีระดับเป็นท่าอากาศยานนานาชาติครั้งแรกในปี 2013 โดยมีเป้าหมายจะพัฒนาและเริ่มให้บริการเที่ยวบินจากต่างประเทศภายในปี 2017 และเพื่อลดความแออัดของท่าอากาศยานนานาชาติตริภูวันซึ่งให้บริการกาฐมาณฑุเป็นหลัก โครงการพัฒนาท่าอากาศยานได้รับเงินทุนสนับสนุนจากเงินกู้กับเงินสนับสนุนของธนาคารพัฒนาเอเชียของจีน ผู้รับเหมาที่ได้รับมอบหมายให้ดูแลเป็นบริษัทก่อสร้างสัญชาติจีนในปี 2014 การก่อสร้างเริ่มต้นในปี 2015 โดยนายกรัฐมนตรีเนปาล สุศีล โกอิรละ เป็นผู้เดินทางไปวางศิลาฤกษ์ และตั้งเป้าจะเปิดให้บริการในสิ้นปี 2017 การก่อสร้างยืดเยื้อออกไปถึงปี 2019 เนื่องจากเหตุแผ่นดินไหวปี 2015 และ การปิดกั้นการขนส่งในปีเดียวกัน และเนื่องจากการระบาดของโควิด-19 จึงเลื่อนการเปิดออกไปอีกเป็นปี 2021 และเลื่อนออกไปอีกเป็นปี 2022 ท้ายที่สุดจึงประกาศว่าจะประกอบพิธีเปิดตรงกับวันพุทธชยันตีคือวันที่ 26 พฤษภาคม 2022

เที่ยวบินระหว่างประเทศเที่ยวบินแรกเริ่มต้นบินในวันเปิดสนามบิน ซึ่งเป็นเที่ยวบินของสายการบินจาซีราสัญชาติคูเวต ในเดือนพฤศจิกายน 2022 ท่าอากาศยานยังคงมีเพียงเที่ยวบินเดียวที่บินระหว่างประเทศ องค์การการบินพลเรือนเนปาล (CAAN) ออกข้อบังคับให้สถายการบินใดก็ตามที่ให้บริการมากกว่า 3 เที่ยวบินต่อวันจากท่าอากาศยานนานาชาติตริภูวัน จะต้องให้บริการจากท่าอากาศยานนี้เช่นกัน

 สายการบินและจุดหมายปลายทาง
# เดอะเฟิสต์เทก
เดอะเฟิสต์เทก (แสดงชื่อว่า THE F1RST TAKE) เป็นช่องยูทูบจากประเทศญี่ปุ่นที่เชิญศิลปินมาแสดงเพลงของตัวเอง โดยให้โอกาสเพียงครั้งเดียวเท่านั้น

 แนวคิด 
วิดีโอทางช่อง เดอะเฟิสต์เทก จะถ่ายทำในสตูดิโอ ตัดสลับระหว่างภาพระยะกลางและภาพระยะใกล้ซึ่งถ่ายตัวนักร้องและไมโครโฟนบนพื้นหลังที่ปกติจะเป็นสีขาว ภาพฟุตเทจจะบันทึกที่ความละเอียด 4K และเสียงคุณภาพสูง เคซูเกะ ชิมิซุ ครีเอทีฟไดเร็กเตอร์ประจำช่องกล่าวว่าทางช่องจะขอให้นักร้องถือเสมือนว่าเป็นการแสดงสด แพทริก เซนต์ไมเคิล นักเขียนประจำเดอะเจแปนไทมส์เขียนไว้ว่าความสำเร็จของ เดอะเฟิสต์เทก ชี้ให้เห็นแนวโน้มความนิยมดนตรีของสาธารณชนที่เปลี่ยนไป โดยเสนอว่า "ความสมบูรณ์แบบที่จัดฉากไว้อย่างดีนั้นล้าสมัยไปแล้ว และความแท้จริง หรืออย่างน้อยก็หน้าฉากที่ดูเหมือนจะแท้จริงนั้นเข้ามาแทน"

เดอะเฟิสต์เทก เป็นเครื่องหมายการค้าของโซนี่มิวสิกเอ็นเตอร์เทนเมนท์เจแปน

 ประวัติ 
เดอะเฟิสต์เทกเผยแพร่วิดีโอแรกเมื่อวันที่ 15 พฤศจิกายน ค.ศ. 2019 ซึ่งเพลงในวิดีโอนั้นได้แก่ "Narratage" โดยอาดีเยอ ต่อมาในวันที่ 6 ธันวาคมปีเดียวกัน วิดีโอเพลง "กูเร็งเงะ" โดยลีซานั้นกลายเป็นไวรอลวิดีโอและมียอดผู้เข้าชมสูงกว่ามิวสิกวิดีโอต้นฉบับของเพลง และเป็นที่ยอมรับว่าเป็นวิดีโอที่ทำให้ช่องได้รับความนิยมมากขึ้น เพลงที่บันทึกทางช่องยังสามารถดาวน์โหลดได้อีกด้วย ซึ่งเพลง "เนโกะ" เวอร์ชันเดอะเฟิสต์เทกโดยวงดิชนั้นขึ้นอันดับสูงสุดบนบิลบอร์ดเจแปนฮอต 100 ที่อันดับที่ 11 และได้อันดับที่ 28 บนชาร์ตสิ้นปีด้วย สถิติเมื่อเดือนกันยายน ค.ศ. 2021 ทางช่องมีวิดีโออัปโหลด 192 วิดีโอจากศิลปิน 109 คนหรือกลุ่ม โดยมีสี่วิดีโอที่มียอดผู้เข้าชมมากกว่า 100 ล้านคน ได้แก่ "กูเร็งเงะ", "เนโกะ", "ดรายฟลาวเวอร์" โดยยูริ และ "โยรุนิคาเกรุ" โดยโยอาโซบิ

หลังจากที่รัฐบาลญี่ปุ่นประกาศสถานการณ์ฉุกเฉินเนื่องจากการระบาดทั่วของโควิด-19 ใน ค.ศ. 2020 วิดีโอหลายวิดีโอในปีนั้นจะถ่ายทำที่บ้านของนักร้องเองโดยใช้ชื่อ "เดอะโฮมเทก" ในเดือนมิถุนายน ค.ศ. 2020 สเตรย์คิดส์ บอยแบนด์เกาหลีใต้ได้แสดงเพลง "สลัมป์" ฉบับภาษาญี่ปุ่น ซึ่งถือเป็นศิลปินต่างชาติและศิลปินเกาหลีกลุ่มแรกที่ปรากฏบนช่องนี้ สเตรย์คิดส์กลับมาอีกครั้งในเดือนตุลาคม ค.ศ. 2021 เพื่อแสดงเพลง "มิกซ์เทป: โอ" ซึ่งเป็นเพลงแรกทางช่องนี้ที่ไม่ใช่เพลงภาษาญี่ปุ่น

เดือนกุมภาพันธ์ ค.ศ. 2022 ไอ นักร้อง-นักแต่งเพลงชาวอเมริกันแสดงเพลง "อัลดีบาแรน" ซึ่งเป็นศิลปินเดี่ยวชาวอเมริกันคนแรกที่ปรากฏตัวทางช่องนี้ ศิลปินอเมริกันกลุ่มแรกที่ปรากฏตัวทางช่องนี้ได้แก่คณะอะแคปเปลลาเพนทาโทนิกซ์ ซึ่งปรากฏตัวในเดือนมกราคม ค.ศ. 2021 วันที่ 1 เมษายนปีเดียวกัน ทางช่องได้เผยแพร่วิดีโอแรกที่มีตัวละครที่ไม่ใช่มนุษย์ ได้แก่หุ่นเชิดเอลโม จูเลีย และคุกกีมอนสเตอร์จาก เซซามีสตรีต ซึ่งแสดงเพลง "อูเอะโอะมูอิเตะอารูโก" ร่วมกับสมาชิกวงฮินาตะซากะโฟร์ตีซิกซ์ได้แก่ชิโฮะ คาโต, ฮินาโนะ คามิมูระ และมิกูนิ ทากาฮาชิ ในเดือนมิถุนายน แฮร์รี สไตลส์ นักร้องชาวอังกฤษปรากฏตัวในวิดีโอลำดับที่ 225 แสดงเพลง "บอยเฟรนส์" โดยสไตลส์เป็นหนึ่งในศิลปินตะวันตกไม่กี่คนที่ปรากฏตัวทางช่องนี้ เดือนกันยายนปีเดียวกัน แอวริล ลาวีน นักร้องชาวแคนาดา แสดงเพลง "คอมพลิเคตทิด" ต่อมาในเดือนตุลาคม  ซู หรุ่ยฉี หรือซูรี ซู นักร้อง-นักแต่งเพลงชาวจีนแสดงเพลง "Liao (The Phoenix)" ซึ่งเธอเป็นศิลปินชาวจีนคนแรก

เดือนมกราคม ค.ศ. 2023 โฮชิมาจิ ซูอิเซ เวอร์ชวลยูทูบเบอร์ในสังกัดโฮโลไลฟ์ โปรดักชัน แสดงเพลง "สเตลลาร์ สเตลลาร์" ซึ่งเป็นเวอร์ชวลยูทูบเบอร์รายแรก ศิลปินชาวไทยรายแรกที่ปรากฏทางช่อง เดอะเฟิสต์เทก ได้แก่กันต์ธีร์ ปิติธัญ หรือ CDGuntee ซึ่งกันต์ธีร์แสดงเพลง "ไมโครโฟน" เมื่อเดือนกรกฎาคม ค.ศ. 2023
# ไวรัสเอชเอ็มพีวี
ไวรัสเอชเอ็มพีวี  เป็นไวรัส RNA สายเดี่ยวเซนส์ลบในแฟมิลี pneumoviridae

ข้อมูลปี 2016 พบว่าเชื้อนี้เป็นสาเหตุที่พบบ่อยที่สุดเป็นอันดับสองของการเกิดการเจ็บป่วยระบบหายใจเฉียบพลันในเด็กสุขภาพปกติอายุน้อยกว่า 5 ปี ที่มารับการตรวจแบบผู้ป่วยนอกในสหรัฐ รองจากไวรัสอาร์เอสวี
อ้างอิง
# เยเซรอ (หุบอุกกาบาต)
หุบอุกกาบาตเยเซรอ (,) อยู่บนดาวอังคารในบริเวณสี่เหลี่ยมเซียทิสเมเจอร์ มีเส้นผ่านศูนย์กลางประมาณ  และเชื่อว่าเคยเป็นพื้นที่น้ำท่วมถึง  ภายในหุบอุกกาบาตพบกองตะกอนดินดอนสามเหลี่ยมรูปพัดซึ่งมีดินเหนียวเป็นสำคัญ เชื่อว่าเคยมีทะเลสาบในหุบอุกกาบาตนี้ในช่วงที่เครือข่ายหุบเขาบนดาวอังคารกำลังก่อตัว นอกจากจะมีดินดอนสามเหลี่ยมแล้ว หุบอุกกาบาตเยเซรอยังแสดงให้เห็นถึงดินงอกริมตลิงและช่องน้ำกลับขั้ว จากการศึกษาดินดอนสามเหลี่ยมและช่องน้ำ สามารถสรุปได้ว่าทะเลสาบในหุบอุกกาบาตน่าจะเกิดขึ้นในช่วงที่มีการไหลบ่าของน้ำผิวดินอย่างต่อเนื่อง

ภายหลังจากการค้นพบทะเลสาบโบราณใน ค.ศ. 2007 ได้มีการตั้งชื่อหุบอุกกาบาตนี้ตามชื่อเยเซรอในบอสเนียและเฮอร์เซโกวีนา ซึ่งเป็นหนึ่งในเมืองที่มีชื่อเดียวกันหลายแห่งในประเทศนั้น ในภาษากลุ่มสลาฟบางภาษา คำว่า  มีความหมายว่า 'ทะเลสาบ'

ในเดือนพฤศจิกายน ค.ศ. 2018 หุบอุกกาบาตเยเซรอได้รับเลือกให้เป็นจุดลงจอดของยานสำรวจดาวอังคารเพอร์เซเวียแรนส์ ในภารกิจมาร์ส 2020 ของนาซา ในเดือนพฤศจิกายน ค.ศ. 2020 ได้มีการพบหลักฐานของร่องธารหินบนลาดตะกอนดินดอนสามเหลี่ยมที่ยานสำรวจวางแผนที่จะสำรวจ ทั้งบนขอบหุบอุกกาบาตเยเซรอเอง และขอบหุบอุกกาบาตดาโคโน ซึ่งเป็นหุบอุกกาบาตขนาดเล็กภายในหุบอุกกาบาตเยเซรอที่มีเส้นผ่านศูนย์กลาง 2 กิโลเมตร (1.2 ไมล์) ยานสำรวจเพอร์เซเวียแรนส์ลงจอดในหุบอุกกาบาตนี้เมื่อวันที่ 18 กุมภาพันธ์ ค.ศ. 2021  ในวันที่ 5 มีนาคม ค.ศ. 2021 นาซาได้ตั้งชื่อสถานที่ลงจอดของยานสำรวจว่าจุดลงจอดออกเตเวีย อี บัตเลอร์

เชิงอรรถ
# สัตว์สยองกยองซอง
สัตว์สยองกยองซอง  เป็นละครโทรทัศน์ผ่านสัญญาณต่อเนื่องเกาหลีใต้ที่นำแสดงโดย พัก ซอ-จุน, ฮัน โซ-ฮี, ซู ฮย็อน, คิม แฮ-ซุก, โจ ฮัน-ช็อล และวี ฮา-จุน เรื่องราวเกิดขึ้นในฤดูใบไม้ผลิในปี 1945 เมื่อเมืองกยองซอง ซึ่งเป็นชื่อเก่าดั้งเดิมของเมืองกรุงโซล อยู่ในยุคที่มืดมนที่สุด ละครเรื่องนี้ถ่ายทอดเรื่องราวของผู้คนที่ต่อสู้อย่างดุเดือดในพรมแดนระหว่างความเป็นและความตาย มีกำหนดฉายทางเน็ตฟลิกซ์ในวันที่ 22 ธันวาคม ค.ศ. 2023

ละครเรื่องนี้จะแบ่งออกเป็นสองส่วน ภาคแรกจะฉายในวันที่ 22 ธันวาคม ค.ศ. 2023 ถึงวันที่ 5 มกราคม ค.ศ. 2024และภาคสองจะออกฉายในวันที่ 27 กันยายน ค.ศ. 2024

 เรื่องย่อ 
ในฤดูใบไม้ผลิปี 1945 ในเมืองกยองซอง ระหว่างที่ญี่ปุ่นปกครองเกาหลี คนหนุ่มสาวสองคนเผชิญหน้ากับสัตว์ประหลาดที่เกิดจากความโลภ และต้องต่อสู้กับมันเพื่อความอยู่รอด

 นักแสดง 
 นักแสดงนำ 
 พัก ซอ-จุน รับบทเป็น ชัง แท-ซัง
 ชายผู้มั่งคั่งและผู้ให้ข้อมูลที่ดีที่สุดในกยองซอง
 ฮัน โซ-ฮี รับบทเป็น ยุน แช-อ๊ก
 ผู้เชี่ยวชาญในการตามหาคนหาย
 ซู ฮย็อน รับบทเป็น 
 นายหญิงของครอบครัวที่ควบคุมพื้นที่ในกยองซอง

 นักแสดงสมทบ 
 คิม แฮ-ซุก รับบทเป็น นาว็อล-เด็ก
 แม่บ้านของกึมกดัง
 โจ ฮัน-ช็อล รับบทเป็น ยุน จุง-ว็อน
 พ่อของยุน แช-อ๊ก
 วี ฮา-จุน รับบทเป็น คว็อน จุน-แท็ก
 เพื่อนสนิทของชัง แท-ซัง และเป็นทหาร
 จี อู รับบทเป็น มย็อง-จา
 กีแซงจากชุนว็อล-กวาน
 พัก จี-ฮวาน รับบทเป็น แกป-พย็อง
 ชเว ยัง-จุน รับบทเป็น 
 ฮย็อน บง-ซิก รับบทเป็น 
 อ๊ก จา-ย็อน รับบทเป็น นา ยัง-ชุน
 คิม โด-ฮย็อน รับบทเป็น ผู้บัญชาการอิชิกาวะ
 โจ แจ-รย็อง รับบทเป็น เจ้าหน้าที่ญี่ปุ่น
 อิม ช็อล-ซู รับบทเป็น Mr. Oh
 อัน จี-โฮ รับบทเป็น บ็อม-โอ
 อู ช็อง-ว็อน
 ย็อน เจ-อุก
 อิม กี-ฮง
 คิม ย็อล-โฮ
 แพ ฮย็อน-ซ็อง
# ปัญจายัต (เนปาล)
ปัญจายัต (เนปาล: पञ्चायत; Panchayat) เป็นระบบการเมืองพื้นถิ่นในเนปาล ที่บังคับใช้ในระหว่างปี  1961 ถึง 1990 ระบบปัญจายัตประกอบด้วยการที่อำนาจรัฐบาล รวมทั้งอำนาจเหนือคณะรัฐมนตรีและคณะรัฐสภา อยู่ภายใต้ราชการของกษัตริย์เพียงผู้เดียว อันหมายความว่าเป็นการปกครองสมบูรณาญาสิทธิราช นอกจากนี้ ในระบบนี้ยังประกาศให้พรรคการเมืองทั้งหมดผิดกฎหมาย

หลังรัฐบาลของพรรคคองเกรสเนปาล นำโดย บีพี โกอิราลา ชนะการเลือกตั้งแบบถล่มทลายในเดือนธันวาคม ปี 1960 กษัตริย์มเหนทระได้ประกาศใช้ระบบ ปัญจายัต ในเดือนมกราคม 1961 ภายใต้การปกครองนี้ กษัตริย์มเหนทระได้ประกาศใช้ระบบการปกครองสี่ระดับ คือ หมู่บ้าน, เมือง, อำเภอ และปัญจายัตแห่งชาติ ซึ่งมีที่มาจากคณะกรรมการบริหารที่ได้รับการเลือกตั้งมาอย่างจำกัด นอกจากนี้ กษัตริย์มเหนทระยังกระตุ้นแนวคิดสามเสาหลักของอัตลักษณ์ความเป็นชาติ อันประกอบด้วย ศาสนาฮินดู, ภาษาเนปาล และสถาบันกษัตริย์ เป็นรากฐานของวิถีชีวิตเนปาล แนวคิดนี้แสดงให้เห็นผ่านคติพจน์ว่า เอกราช เอกเภศ เอกภาษา เอกเทศ (กษัตริย์เดียว แต่งกายแบบเดียว ภาษาเดียว ชาติเดียว)

อย่างไรก็ตาม ระบบนี้ถูกต่อต้านอย่างหนักเรื่อยมา ในปี 1990 พรรคคคองเกรสเนปาลร่วมกับแนวหน้าพันธมิตรฝ่ายซ้ายซึ่งประกอบด้วยพรรคการเมืองฝ่ายซ้ายต่าง ๆ ทำการรณรงค์ให้ฟื้นคืนระบบประชาธิปไตยหลายพรรคการเมือง และนำไปสู่การปฏิวัติซึ่งเริ่มต้นเดือนกุมภาพันธ์ 1990 เพื่อสิ้นสุดระบบปัญจายัต ท้ายที่สุดกษัตริย์วิเรนทระได้ประกาศว่าจะฟื้นคืนระบอบประชาธิปไตยหลายพรรค คำสั่งห้ามการมีพรรคการเมืองถูกยกเลิกในเดือนเมษายน 1990 นับเป็นจุดสิ้นสุดของระบบปัญจายัตกว่า 30 ปีในเนปาล
# บูบูร์อายัม
บูบูร์อายัม (แปลว่า "โจ๊กไก่") เป็นโจ๊กไก่ของอินโดนีเซียซึ่งประกอบด้วยโจ๊กโรยหน้าด้วยเนื้อไก่ฉีกและเครื่องปรุงอื่น ๆ ได้แก่ต้นหอมซอย หอมแดงเจียว ขึ้นฉ่าย ตั้งฉ่ายหรือตงไจ  ถั่วเหลืองทอด ปาท่องโก๋หรือจา-กเว  และซีอิ๊วทั้งเค็มและหวาน และบางครั้งก็จะราดน้ำซุปไก่สีเหลืองและโรยกรูปุก (ข้าวเกรียบหรือเกี๊ยวกรอบ) ลงไปด้วย บูบูร์อายัมจะไม่มีรสเผ็ดเหมือนอาหารอินโดนีเซียทั่วไป สำหรับผู้ที่ต้องการรับประทานรสเผ็ดจะมีซัมบัลเสิร์ฟแยกต่างหาก ชาวอินโดนีเซียนิยมรับประทานบูบูร์อายัมเป็นอาหารเช้า บูบูร์อายัมมีขายทั้งโดยพ่อค้าแม่ค้าเร่ ร้านค้าริมทางหรือวารุง ร้านอาหารจานด่วน หรือแม้แต่ในโรงแรมระดับห้าดาว พ่อค้าแม่ค้าจะเร่ขายบูบูร์อายัมผ่านย่านชุมชนในช่วงเช้า

 ลักษณะ 
thumb|left|รถเร่ขายบูบูร์อายัมมักพบได้ตามย่านชุมชนในกรุงจาการ์ตา

บูบูร์อายัมมีต้นกำเนิดมาจากโจ๊กไก่ของจีน ซึ่งร่องรอยของอิทธิพลจากอาหารจีนที่ยังคงหลงเหลืออยู่ได้แก่จา-กเวหรือปาท่องโก๋ ตงไจหรือตั้งฉ่าย และซีอิ๊ว บูบูร์อายัมมีผลิตภัณฑ์จากไก่หลายชนิด โดยมีทั้งเนื้อไก่ฉีกในตัวบูบูร์อายัมเอง และเครื่องเคียงหลายชนิดที่ใช้ส่วนต่าง ๆ ของไก่ โดยทั่วไปแล้วบูบูร์อายัมมักจะรับประทานโดยมีเครื่องเคียงได้แก่ไข่ไก่ต้ม ตับ กึ๋น ไส้ และอูรีตัน  หรือไข่ไก่ที่ค้างในตัวไก่หลังเชือดไก่ ซึ่งจะเสิร์ฟแบบสะเต๊ะ บูบูร์อายัมยังแตกต่างกันไปตามแต่พื้นที่ เช่น บูบูร์อายัมบันดุงและบูบูร์อายัมซูกาบูมีในจังหวัดชวาตะวันตกเป็นต้น ซึ่งบูบูร์อายัมซูกาบูมีจะใช้ไข่ไก่ดิบจากไก่ที่ปล่อยให้เลี้ยงหากินในหมู่บ้านเป็นส่วนประกอบ ผู้ปรุงจะตักโจ๊กร้อนราดลงบนไข่ดิบเพื่อให้ความร้อนจากโจ๊กทำให้ไข่มีสภาพกึ่งสุกกึ่งดิบ ส่วนประกอบอื่น ๆ จะเสิร์ฟด้านบนโจ๊ก สูตรการปรุงและเครื่องเคียงสำหรับบูบูร์อายัมที่ขายตามรถเร่หรือร้านวารุงก็จะแตกต่างจากบูบูร์อายัมที่ขายตามร้านอาหารจานด่วนหรือโรงแรม

เนื่องจากบูบูร์อายัมนิยมรับประทานขณะร้อนและมีเนื้อสัมผัสที่นุ่มเช่นเดียวกับโซโตอายัมและนาซีติม ทำให้บูบูร์อายัมถือได้ว่าเป็นอาหารอุ่นใจ (comfort food) ในวัฒนธรรมอินโดนีเซีย เนื้อสัมผัสที่อ่อนของโจ๊กและเนื้อไก่ฉีกยังทำให้เหมาะสำหรับเด็กเล็กและผู้สูงอายุ ความนิยมของอาหารชนิดนี้ยังทำให้ธุรกิจอาหารจานด่วนเช่นแมคโดนัลด์ในอินโดนีเซียและมาเลเซีย และเคเอฟซีในอินโดนีเซียก็จำหน่ายบูบูร์อายัมควบคู่กับเมนูปกติด้วยเช่นกัน นอกจากบูบูร์อายัมที่ใช้โจ๊กข้าวแล้วยังมีสูตรที่ใช้ข้าวโอ๊ตแทนที่เรียกว่า "บูบูร์อายัมฮาเฟอร์มุต" บูบูร์อายัมยังมีวางจำหน่ายแบบกึ่งสำเร็จรูปซึ่งสามารถเติมน้ำร้อนลงไปแล้วรับประทานได้

 ภาพ
# ฟัดจ์
ฟัดจ์  เป็นขนมหวานชนิดหนึ่งซึ่งทำจากน้ำตาล เนย และนมผสมเข้าด้วยกัน มีต้นกำเนิดจากสหรัฐในช่วงคริสต์ศตวรรษที่ 19 โดยขณะนั้นได้รับความนิยมตามวิทยาลัยสตรีหลายแห่ง ฟัดจ์มีหลากหลายรสชาติซึ่งแตกต่างกันไปตามประเทศและภูมิภาคต่าง ๆ โดยรสชาติที่เป็นที่นิยมได้แก่ รสผลไม้ ถั่ว ช็อกโกแลต และคาราเมล
# บาบีเกอจัป
บาบีเกอจัป  เป็นอาหารอินโดนีเซียที่ประกอบด้วยเนื้อหมูตุ๋นในเกอจัปมานิซหรือซีอิ๊วหวาน เป็นอาหารคลาสสิกในหมู่อาหารอินโดนีเซียแบบจีนเนื่องจากปรุงง่ายและเป็นที่นิยมในครอบครัวชาวอินโดนีเซียเชื้อสายจีน นอกจากนี้ยังได้รับความนิยมในกลุ่มชาติพันธุ์ในประเทศอินโดนีเซียที่ไม่ได้นับถือศาสนาอิสลามเช่นชาวบาหลี ชาวอัมบน ชาวบาตัก ชาวมีนาฮาซา ชาวไดยัก และชาวอินโด-ดัตช์ (Indo people) บาบีเกอจัปยังสามารถพบได้ในงานเลี้ยงไรส์ตาเฟิล  ในประเทศเนเธอร์แลนด์ด้วย

เชื่อกันว่าบาบีเกอจัปมีที่มาจากอาหารทางภาคใต้ของจีนที่ประกอบด้วยเนื้อหมูตุ๋นในซีอิ๊ว ซึ่งในภาษาอินโดนีเซียเรียกว่า "บาบีเตาโจ" Oost-Indisch Kookboek|1896|Page 123|G. C. T. VAN DORP & Co. แต่เนื่องจากในอดีตนั้น เตาโจหาได้ยาก จึงทำให้ชาวอินโดนีเซียใช้เกอจัปมานิซหรือซีอิ๊วหวานแทน อาหารนี้จึงมีลักษณะคล้ายอาหารอินโดนีเซียมากขึ้น บางครั้งก็ใช้ซอสพริกหวานแทนเกอจัปมานิซ

บาบีเกอจัปยังนิยมรับประทานในเทศกาลกาลูงันและเญปีของชาวบาหลี

 ส่วนประกอบและการดัดแปลง 
thumb|right|บาบีเกอจัปเสิร์ฟเคียงกับผักและข้าว
ตำรับทั่วไปในครัวเรือนชาวอินโดนีเซียเชื้อสายจีนนั้นจะใช้หมูสามชั้นตุ๋นกับซีอิ๊วหวาน ปรุงรสด้วยกระเทียม หอมแดง หรือหอมใหญ่ และเกลือเล็กน้อย ในขณะที่ตำรับอื่น ๆ เช่นตามร้านอาหารจีนในไชนาทาวน์อินโดนีเซีย ในบาหลี หรือในเนเธอร์แลนด์อาจจะดัดแปลงโดยใส่ส่วนผสมอื่น ๆ เช่นตะไคร้ ขิง มะเขือเทศ กะปิ ใบซาลัม (คล้ายกับใบกระวาน) พริกไทยขาว และพริก เป็นต้น ซีอิ๊วหวานนั้นอาจใช้ซีอิ๊วธรรมดาผสมน้ำตาลปี๊บหรือน้ำตาลแดงแทนได้ นอกจากนี้บางตำรับอาจจะใช้เนื้อส่วนอื่นหรือเครื่องในหมูแทน เช่นเซิงเกิลบาบีเกอจัป ซึ่งใช้กีบเท้าหมู หรือเซิกบาซึ่งเป็นสตูเครื่องในหมูประกอบด้วยตับ จมูก ลิ้น หู กระเพาะ ไส้ และเครื่องในอื่น ๆ
# โรงพยาบาลสตรีและสูติกรรมปโรปการ
โรงพยาบาลสตรีและสูติกรรรมปโรปการ  หรือรู้จักในชื่อ ประสูติคฤหะ (Prasuti Griha) เป็นโรงพยาบาลสูติกรรมแห่งแรกของประเทศเนปาล ตั้งอยู่ในกาฐมาณฑุ สถาปนาขึ้นในปี 1959 และมีขนาด 415 เตียง มีรายงานจำนวนสตรีที่มาคลอดบุตรที่โรงพยาบาลนี้อยู่ที่ 15,000 คนต่อปี"Prasuti Griha- Nepali Times." Accessed June 21, 2020. http://archive.nepalitimes.com/news.php?id=8438. โรงพยาบาลมีขนาด 415 เตียง จำนวนนี้ 336 เป็นแผนผู้ป่วยใน; 241 เตียงเป็นของแผนกสูติศาสตร์, 61 เตียงสำหรับแผนกนรีเวชวิทยา และ 34 เตียงของเวชศาสตร์ทารกแรกเกิด และ 79 เตียงเป็นเตียงส่วนกลาง

โรงพยาบาลนี้เริ่มต้นโดยองค์การนอกรัฐ ปโรปการสันสถาน (Paropakar Sansthan) ซึ่งริเริ่มโดยทยาวีรสิงห์ กังสการ โดยเปิดขึ้นในพื้นที่ของพระราชวังหลวงจารพุรชะ และได้มงกุฏราชกุมารมเหนทระ เป็นผู้ตั้งชื่อให้ว่า โรงพยาบาลสูติกรรมปโรปการ ศรีปัญจอินทรราชยลักษมี (Paropakar Shree Panch Indra Rajya Lakshmi Maternity Hospital) เพื่อระลึกถึงอินทรราชยลักษมีเทวี ศาห์ พระชายาของมงกุฏราชกุมาร ซึ่งเสียชีวิตจากการตั้งครรภ์

โรงพยาบาลมีเจ้าหน้าที่ให้บริการประกอบด้วยแพทย์ 50 คน, พยาบาล 170 คน, เจ้าหน้าที่สนับสนุนการแพทย์ 40 คน และเจ้าหน้าที่ฝ่ายบริหารและอื่น ๆ รวมอีก 360 คน นอกจากนี้โรงพยาบาลยังมีพื้นที่จัดสรรสำหรับเป็นที่อยู่อาศัยของบุคลากร และมีหอพักสำหรับแพทย์และแพทย์ใช้ทุน“परोपकार प्रसूती तथा स्त्रीरोग अस्पताल.” Accessed June 21, 2020. https://www.pmwh.gov.np/pages/about-us-2019-10-01-093508 . โรงพยาบาลมีให้บริการในแผนกต่าง ๆ ได้แก่ สูติศาสตร์-นรีเวชวิทยา, เวชศาสตร์ทารกแรกเกิด, รังสีวิทยา และ พยาธิวิทยา

โรงพยาบาลนี้ยังเป็นสถานที่เกิดของบุคคลที่มีชื่อเสียง รวมถึงยิกเม เขสาร์ นังเญล วังชุก กษัตริย์แห่งภูฏาน“I Was Born in Nepal » Nepa Headlines.” Accessed June 21, 2020. https://www.nepaheadlines.com/i-was-born-in-nepal/ . รวมถึงเป็นที่คลอดบุตรทั้งสองของเจ้าหญิงศรุติแห่งเนปาล
# เชลพาง
เชลพาง (อักษรโรมัน: Jelbang) เป็นหมู่บ้านในอำเภอโรลปา รัฐลุมพินี ประเทศเนปาล ตั้งอยู่ในตอนใต้ของภูเขาชลชลา ข้อมูลจากสำมะโนประชากรปี 2011 มีประชากรอยู่ที่ 2896 คน ใน 510 ครัวเรือน กลุ่มชาติพันธุ์หลักของหมู่บ้านคือชาวมัคร

 ประวัติศาสตร์ 

 สงครามกลางเมืองเนปาล 
เชลพางถูกใช้งานโดยกลุ่มกบฏลัทธิเหมาในระหว่างสงครามกลางเมืองเนปาลเพื่อเป็นฐานทัพสำหรับฝึกกองกำลัง ในปี 2003, กองกำลังราชอาณาจักรได้ส่งเฮลิคอปเตอร์เข้าโจมตีเชลพางอย่างหนัก มียอดผู้เสียชีวิตจำนวนมาก ในสงครามมีผู้เสียชีวิต 68 รายมาจากเชลพาง ในจำนวนนี้ 30 รายเสียชีวิตในเชลพาง เกือบทั้งหมดถูกสังหารโดยตำรวจหรือทหาร ยอดเสียชีวิตนี้ถือว่าสูงที่สุดในตลอดสงครามกลางเมือง และเป็นที่รู้จักในชื่อการสังหารหมู่ในเชลพาง ผู้สนับสนุนของลัทธิเหมาในเนปาลบางส่วนจึงเรียกหมู่บ้านนี้ว่า "หมู่บ้านแห่งผู้พลีกาย" ("Village of Martyrs")

 หลังสงคราม 
ในปี 2020 บทความหนึ่งบนนคริกรายงานว่าเหมืองร้างในเชลพางแห่งหนึ่งจะแปรสภาพเป็นพิพิธภัณฑ์โดยมุ่งหวังเพื่อกระตุ้นการท่องเที่ยวในเชลพาง
# จูล
จูล สามารถหมายถึง

 จูล (หน่วย), หน่วยพลังงาน
 จูล (บริษัท), บริษัทบุหรี่ไฟฟ้าในสหรัฐ
# พิพิธภัณฑ์ประวัติศาสตร์และวัฒนธรรมชาวยิวฮาร์บิน
พิพิธภัณฑ์ประวัติศาสตร์และวัฒนธรรมชาวยิวฮาร์บิน  ตั้งอยู่ที่ถนนจิงเหว่ย์ (经纬街) เขตเต้าหลี่ (道里区) เมืองฮาร์บิน มณฑลเฮยหลงเจียง ในสถานที่เดิมของโบสถ์ยิวใหม่ฮาร์บิน (,) ได้รับการขึ้นทะเบียนให้เป็นหน่วยพิทักษ์โบราณวัตถุสำคัญทางวัฒนธรรมแห่งชาติ (全国重点文物保护单位) ชุดที่ 7 ใน พ.ศ. 2556

 ประวัติ 
โบสถ์ยิวใหม่ฮาร์บิน เป็นศาสนสถานในศาสนายูดาห์นิกายฮาซิด ก่อตั้งเป็นสถานที่ประกอบศาสนกิจในเมืองฮาร์บินใน พ.ศ. 2451 เริ่มก่อสร้างเป็นโบสถ์ยิวแห่งที่สองในเมืองฮาร์บินเมื่อวันที่ 21 กันยายน พ.ศ. 2461 (ต่อจากโบสถ์ยิวฮาร์บิน ซึ่งปัจจุบันคือหอแสดงดนตรีโบสถ์ยิวเก่าฮาร์บิน) โดยเป็นโบสถ์ยิวที่มีขนาดใหญ่ที่สุดในจีน การก่อสร้างแล้วเสร็จเมื่อวันที่ 25 กันยายน พ.ศ. 2464 อาคารหลังนี้ออกแบบโดยสถาปนิกชาวยิว โจเซฟ ยูเรวิช เลฟคิน (Joseph Yurievich Lievkin) สามารถรองรับศาสนิกได้ 500 คน อาคารสูง 2 ชั้น ด้านหน้าอาคารก่อด้วยอิฐและหินสลับกัน สีแดงและสีขาว ยอดแหลมและหน้าต่างไม้ที่ทางเข้ามีรูปแบบสถาปัตยกรรมตะวันออกกลางที่แข็งแกร่ง โดมและหน้าต่างไม้ตกแต่งด้วยดาราแห่งดาวิด ประมาณ พ.ศ. 2493 ชาวยิวอพยพในจีนเริ่มเดินทางออกจากจีนทีละน้อย โดยมุ่งหน้าไปยังประเทศอิสราเอล สหรัฐอเมริกา และออสเตรเลีย โบสถ์ยิวใหม่ปิดตัวลงในปี พ.ศ. 2499 และที่ตั้งเดิมได้เปลี่ยนเป็นอาคารรับรองของสำนักงานความมั่นคงสาธารณะประจำเทศบาล

 สิ่งจัดแสดง 
ในปี 2547 เทศบาลเมืองฮาร์บินได้บูรณะรูปแบบสถาปัตยกรรมดั้งเดิมของโบสถ์ยิว และเปลี่ยนให้กลายเป็นพิพิธภัณฑ์ประวัติศาสตร์และวัฒนธรรมชาวยิวฮาร์บิน พิพิธภัณฑ์แห่งนี้มุ่งเน้นไปที่ประวัติของชาวยิวในฮาร์บินตั้งแต่ต้นคริสต์ศตวรรษที่ 20 ถึงคริสต์ทศวรรษ 1950 โดยจัดแสดงเอกสาร ภาพถ่าย ภาพยนตร์ และของใช้ส่วนตัวของชาวยิวในเมืองฮาร์บิน ซึ่งมีมากกว่า 20,000 คนในช่วงเวลานั้น ชั้นหนึ่งของพิพิธภัณฑ์จัดแสดงภาพถ่ายและภาพวาดของอาคารหลายหลังที่สร้างโดยชาวยิวในฮาร์บินในช่วงครึ่งแรกของคริสต์ศตวรรษที่ 20 ชั้นสองและสามจัดแสดงเรื่องการศึกษา อุตสาหกรรม ศิลปะ และดนตรีของชาวยิวในเมืองฮาร์บิน
# โชกูปัง
โชกูปัง  หรือ ขนมปังนมสดญี่ปุ่น หรือ ขนมปังฮกไกโด เป็นขนมปังขาวเนื้อนุ่มที่ขายทั่วไปตามร้านขนมปังในทวีปเอเชีย โดยเฉพาะอย่างยิ่งในร้านขนมปังในญี่ปุ่น แม้ว่าโชกูปังจะไม่ใช่อาหารญี่ปุ่นแบบดั้งเดิม แต่ก็ได้มีการนำมารับประทานกันอย่างแพร่หลายหลังสงครามโลกครั้งที่สอง และขนมปังดังกล่าวยังถือเป็นอาหารหลักยอดนิยม

 เบื้องหลังและประวัติศาสตร์ 
ขนมปังขาวเนื้อนุ่มเป็นที่นิยมในเอเชียโดยเฉพาะในญี่ปุ่น อย่างไรก็ตามขนมปังไม่ใช่อาหารแบบดั้งเดิมในญี่ปุ่น แต่ชาวญี่ปุ่นนำมารับประทานเป็นอาหารหลังสงครามโลกครั้งที่สองในขณะที่เกิดการขาดแคลนข้าวในประเทศ ซึ่งส่งผลให้สหรัฐตอบรับด้วยการขนส่งข้าวสาลีเพื่อช่วยบรรเทาทุกข์ ขนมปังในรูปแบบนี้เริ่มได้รับความนิยมนอกเอเชียในช่วงปี 2020

 วัตถุดิบและวิธีการอบ 
thumb|โชกูปังที่อบในบ้าน
แป้งของโชกูปังผสมขึ้นโดยใช้ทังจ่ง การใช้ทังจ่งช่วยให้ขนมปังคงความสดได้นานขึ้น 

ส่วนผสมทั่วไป ได้แก่ แป้ง นมสด เนย ยีสต์ เกลือ น้ำตาล และมักผสมไข่ เริ่มต้นจากเตรียมทังจ่งแล้วพักให้เย็น จากนั้นผสมกับส่วนผสมที่เหลือแล้วนวดให้เป็นแป้งที่นุ่มและเหนียว ซึ่งมักจะถูกแบ่งและปั้นเป็นหลายม้วน และนำมาวางตามขวางลงในถาดขนมปังเพื่อให้ฟูก่อนอบ ทำให้ได้รูปลักษณ์ที่มีเอกลักษณ์เฉพาะตัว การผลิตเชิงพาณิชย์มักอบในถาดอบรูปแบบพูลแมน (ทรงสี่เหลี่ยมมุมฉากคล้าย ๆ กับขนมปังแซนด์วิช) สำหรับผู้ที่อบเองที่บ้านมักจะใช้กระทะแบบเปิดซึ่งจะได้รูปทรงขนมปังที่แตกต่างแต่ไปแต่ก็ยังคงเอกลักษณ์ไว้
# โซฮอต
"โซฮอต"  เป็นเพลงที่บันทึกเสียงโดยเกิร์ลกรุปเกาหลีใต้ วันเดอร์เกิลส์ แรกเริ่มวางจำหน่ายเมื่อวันที่ 22 พฤษภาคม 2008 ในรูปแบบดิจิทัลดาวน์โหลด จากนั้นได้ออกซิงเกิลอัลบั้มชื่อ "โซฮอต (เดอะเธิร์ดโปรเจกต์)" วางจำหน่ายในวันที่ 3 มิถุนายน 2008 ซิงเกิลดังกล่าวกลายเป็นเพลงฮิตและขึ้นอันดับหนึ่งอย่างรวดเร็วบนชาร์ตต่าง ๆ ในเกาหลีใต้ รวมถึงติดอันดับชาร์ตเพลงยอดนิยมประจำสัปดาห์ของเมลอน เป็นเวลา 4 สัปดาห์ติดต่อกัน

การตอบรับ
+รางวัลและการเสนอชื่อเข้าชิง ปี รางวัล สาขา ผล  2008 ไซเวิลด์ดิจิทัลมิวสิกอะวอดส์ เพลงแห่งประจำเดือน (มิถุนายน)  โกลเดนดิสก์อะวอดส์ ดิจิทัลพนซัง   รางวัลยอดนิยม   เมลอนมิวสิกอะวอดส์ เพลงแห่งปี   เอ็มเน็ตทเวนตีส์ชอยซ์อะวอดส์ ฮอตคลับมิวสิก  

+ รางวัลรายการเพลง รายการ วันที่   มิวสิกแบงก์ 6 มิถุนายน 2008  13 มิถุนายน 2008 20 มิถุนายน 2008 27 มิถุนายน 2008 11 กรกฎาคม 2008อินกีกาโย 15 มิถุนายน 2008 22 มิถุนายน 2008 29 มิถุนายน 2008เอ็มเคานต์ดาวน์ 10 กรกฎาคม 2008 17 กรกฎาคม 2008 24 กรกฎาคม 2008

รายชื่อเพลง

ชาร์ต
ซิงเกิลอัลบั้มรูปแบบกายภาพติดอันดับสามบนชาร์ตอัลบั้มรายเดือนของเกาหลีใต้ ด้วยยอดขาย 31,840 ชุด ภายในเดือนกันยายน 2008 ซิงเกิลอัลบั้มขายได้ 49,499 ชุด

+รายเดือน ชาร์ต ตำแหน่ง สูงสุดเกาหลีใต้อัลบั้ม (เอ็มไอเอเค) 3

ประวัติการจำหน่าย
+ วันที่ออกจำหน่ายและรูปแบบของ "โซฮอต" ภูมิภาค วันที่ รูปแบบ สังกัด เกาหลีใต้ 22 พฤษภาคม 2008 ดิจิทัลดาวน์โหลด เจวายพีเอนเตอร์เทนเมนต์ 3 มิถุนายน 2008 ซีดีซิงเกิล

 เวอร์ชันแบล็กพิงก์ 

เกิร์ลกรุปเกาหลีใต้ แบล็กพิงก์ ได้เผยแพร่เวอร์ชันรีมิกซ์ "โซฮอต (เดอะแบล็กเลเบิลรีมิกซ์)" เมื่อวันที่ 25 ธันวาคม 2017 ซึ่งผลิตโดยเท็ดดี พัก และแดนนี ช็อง

 เบื้องหลังและการออกจำหน่าย 
เมื่อวันที่ 20 ธันวาคม 2017 มีการประกาศว่าแบล็กพิงก์จะแสดงเพลง "โซฮอต" เวอร์ชันรีมิกซ์ ในงาน เอสบีเอสกาโยแทจ็อน ที่โกช็อกโดม กรุงโซล ในวันที่ 25 ธันวาคม เพื่อเป็นของขวัญวันคริสต์มาสให้กับแฟนคลับ เพลงถูกเผยแพร่บนยูทูบและซาวด์คลาวด์ ในวันเดียวกับการขึ้นแสดงเพลงนี้ ในเดือนกันยายน 2018 เพลงถูกเผยแพร่บนสปอติฟายและเคเคบ็อกซ์

นอกจากนี้ แบล็กพิงก์ยังแสดงเพลง "โซฮอต" ในทัวร์คอนเสิร์ตของพวกเธอ แบล็กพิงก์อะรีนาทัวร์ 2018 และอินยัวร์แอเรียเวิลด์ทัวร์ ซึ่งการแสดงดังกล่าวยังรวมอยู่ในอัลบั้มบันทึกการแสดงสดชุดแรก แบล็กพิงก์อะรีนาทัวร์ 2018 "สเปเชียลไฟนอลอินเคียวเซระโดมโอซากะ" ด้วย

 การวางองค์ประกอบเพลง 
"โซฮอต" เวอร์ชันของแบล็กพิงก์ ผลิตและเรียบเรียงโดย 24, เท็ดดี พัก และแดนนี ช็อง แห่งเดอะแบล็กเลเบิล เพลงได้รับการอธิบายว่ามีองค์ประกอบของดนตรีฮิปฮอปและอิเล็กทรอนิกส์ และประกอบด้วยท่อนแร็ปภาษาอังกฤษที่เขียนขึ้นใหม่ ซึ่งขับร้องโดยเจนนีและลิซ่า 

 พฤติการณ์เชิงพาณิชย์ 
วิดีโอเสียงเพลง "โซฮอต" มีจำนวนผู้ชมกว่า 50 ล้านครั้งบนยูทูบ ส่วนวิดีโอการแสดงของแบล็กพิงก์ ที่งาน เอสบีเอสกาโยแทจ็อน มีจำนวนผู้ชมกว่า 85 ล้านครั้งบนยูทูบ ซึ่งเป็นการแสดงที่มีผู้รับชมมากที่สุดภายในงาน

เชิงอรรถ